Il-Mitħna tax-Xewkija ġiet restawrata u issa hija miftuħa għall-pubbliku. Ir-restawr sar b'investiment ta' kważi €500,000, b'parti sostanzjali minnhom fondi Ewropej. Fl-inawgurazzjoni tar-restawr, il-Ministru għal Għawdex, Clint Camilleri, qal li l-proġetti importanti mhumiex biss dawk tal-infrastruttura tat-toroq imma anke xogħlijiet li permezz tagħhom jiġi restawrat wirt u patrimonju kulturali. Apparti x-xogħol ta' restawr fil-mitħna, inbnew faċilitajiet ġodda u anke inħadem il-makkinarju kollu mill-ġdid, peress li dak oriġinali kien inħaraq fis-snin għoxrin tas-seklu l-ieħor. Il-mitħna oriġinali tmur lura għas-seklu tmintax.